Sit die oemf terug in jou oefenprogram | rooi rose Sit die oemf terug in jou oefenprogram | rooi rose
Sit die oemf terug in jou oefenprogram
Deesdae toon die klere wat ons gimnasium toe dra en dié waarin ons bedags rondloop, al meer raakpunte. Die dae van vervelige oefenbroeke en eenvoudige t-hemde is iets van die verlede. Hoewel dit nie in almal se smaak val om soos modebewustes jou dag in gim-klere deur te bring nie, is daar geen rede om nie jou oefensessie 'n tweede asem te gee met 'n kleurvolle uitrusting nie. Deur Bea Lingenfelder. Hooffoto: MOVEPRETTY & Hi-Tec
As jy nie 'n groot aanhanger is van kort oefenbroekies nie, maak gaas jou beste vriend – dit het die multifunksionaliteit van styl en gemak. Gaas-insetsels is 'n baie gewilde gier in oefendrag, veral omdat dié materiaal steeds die vroulike silhoeët van die spanbroek behou, maar jou lyf laat "asem skep" en koeler hou.
Patrone is een van die grootste trends hierdie jaar en in sportdrag geld dit ook. Hoe bonter, hoe beter. Tropiese motiewe van blare, blomme en diere is gunstelinge, maar geometriese patrone is net so gewild. Breek 'n eenvormige figuur met 3D-patrone van verskillende kleure wat jou 'n sagte voorkoms sal gee.
Hou partytjie met jou tekkies. Kleurvolle tekkies loop die afgelope tyd die strate plat. Jy kan jou tekkies beklemtoon deur dit saam met 'n klassieke eenkleuruitrusting te dra, of jou hele voorkoms bont en besonders te hou – kies en keur waarin jý gemaklik voel.
Ons kan nie genoeg kry van die nuwe reeks deur MOVEPRETTY en Hi-Tec nie. Prettyhitec bestaan uit ontwerpe wat vroue gemaklik laat voel terwyl hulle oefen. Hierdie reeks bewys dat skoonheid en gemak hand-aan-hand kan gaan – of jy nou bergklim, spinklas bywoon of bloot jou daaglikse inkopies doen. Die kombinasie tussen Hi-Tec se sportiewe tekkies en MOVEPRETTY se stylvolle klere is geïnspireer deur die natuurlike vrou en verseker selfvertroue.